als_Latn dik_Latn sag_Latn
Nuk njihen, por kanë një dëshirë shumë të madhe për t’u takuar. Nuk janë ulur ende përballë njëri-tjetrit, por e dinë tashmë se bashkë do të vendosin kalimin e një prej pengesave të futbollit milanez. Drejtuesit e Interit dhe përfaqësuesit e bashkisë së Milanos do të takohen sot për herë të parë për të folur rreth të ardhmes së stadiumit “Giuseppe Meazza”. Synimi i Milanit për të paraqitur një interesim zyrtar për të ndërtuar një stadium të ri ka bërë që të hapen bisedimet mes klubit zikaltër dhe bashkisë, e cila është edhe pronare e stadiumit aktual. Sot është takimi i parë dhe nuk do të jetë aspak sa për të kaluar radhën, pasi do të përcaktohen modalitetet, projekti, përdorimi dhe të gjitha aspekti ekonomik. Për ta kthyer në shtëpinë zikaltër ka rrugë për të bërë.
Udhëkryqi- Sot do të jetë edhe takimi i parë mes asistentes për çështjet e sportit në bashkinë e Milanos, Kiara Biskonti, dhe administratorit të përgjithshëm të Interit, Majkëll Bolingbruk, i cili është edhe i deleguari i Erik tohir për politikat e zhvillimit që kanë lidhje me stadiumin. Biskonti dhe Bolingbruk do të njihen personalisht për të caktuar të ardhmen e “San Siro”-s. Kjo si pasojë e një efekti domino: javën e kaluar Milani ka dalë hapur me qëllimet për ndërtimin e një stadiumi të ri brenda vitit 2018 dhe kjo ka bindur Interin që të vendosë kontaktet zyrtare me bashkinë e Milanos. Dëshira e Tohir është që ta kthejë impiantin historik milanez në shtëpinë zikaltër me një operacion me kosto të ulët.
Ndryshimet- Nëse gjithçka do të shkojë sipas programit të fiksuar nga Milani, deri në fund të sezonit 2017-18 “San Siro” do të jetë shtëpia e Interit dhe e Milanit së bashku. Loja hapet për pas këtij sezoni. Kujtojmë se stadiumi është në pronësi të bashkisë, por kjo e fundit ia ka besuar Milanit dhe Interit në bazën e një marrëveshje 30-vjeçare të firmosur në vitin 2000, ku dy klubet do ta manexhojnë me anë të një agjensie të pavarur dhe do të impenjohen për të paguar riparimet e nevojshme të stadiumit. Dy vite më parë, kur Interi ishte ende i Masimo Moratit, dy skuadrat kishin plane krejtësisht të kundërta; zikaltrit dëshironin një stadium të ri dhe stadiumi aktual do të kalonte në pronësi të Milanit. Që nga ai moment ka ndryshuar gjithçka dhe Interi i sotëm nën udhëheqjen e Tohir duket se beson tek stadiumi aktual.
Kostot- Është i njohur qëllimi i Tohir për të bërë ndryshime radikale në “San Siro”, me disa ndryshime në strukturë (mbylljen e katit të tretë dhe kthimin me kapacitet 56 mijë vende), por në këtë rast skenari është i gjithi për t’u shkruar. Interi hap sot bisedimet me pronarët e stadiumit, Bashkinë e Milanos, në mënyrë që të ratifikojë bazën për një marrëveshje, të fiksojë disa aspekte kyçe (sa dhe kur do të paguajë Interi).
als_Latn als_Latn als_Latn als_Latn